Komisijos sprendimas
1997 m. balandžio 16 d.
dėl tarptautinio standarto ISO 14001:1996 ir Europos standarto EN ISO 14001:1996, nustatančių aplinkos apsaugos vadybos sistemų specifikacijas, pripažinimo pagal 1993 m. birželio 29 d. Tarybos reglamento (EEB) Nr. 1836/93, leidžiančio pramonės sektoriuje dirbančioms įmonėms savanoriškai dalyvauti Bendrijos aplinkos apsaugos vadybos ir audito sistemoje, 12 straipsnį
(tekstas svarbus EEE)
(97/265/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. birželio 29 d. Tarybos reglamentą (EEB) Nr. 1836/93, leidžiantį pramonės sektoriuje dirbančioms įmonėms savanoriškai dalyvauti Bendrijos aplinkos apsaugos vadybos ir audito sistemoje [1], ypač į jo 12 straipsnį,
kadangi Reglamento (EEB) Nr. 1836/93 12 straipsnyje numatyta, kad nacionalinius, Europos ar tarptautinius aplinkos apsaugos vadybos sistemų ir audito standartus įgyvendinančios ir pagal tam tikras minėtus standartus atitinkančias sertifikavimo procedūras sertifikuotos įmonės laikomos atitinkančiomis tam tikrus Reglamento (EEB) Nr. 1836/93 reikalavimus, jei šiuos standartus ir procedūras visų pirma pripažino Komisija minėto reglamento 19 straipsnyje nustatyta tvarka;
kadangi Tarybos reglamento (EEB) Nr. 1836/93 12 straipsnyje nurodyta, jog pripažintų standartų ir kriterijų nuorodos spausdinamos Europos Bendrijų oficialiajame leidinyje.
kadangi Komisijos buvo paprašyta pripažinti tarptautinį standartą ISO 14001:1996 ir Europos standartą EN ISO 14001:1996, nustatančius aplinkos apsaugos vadybos sistemos charakteristikas;
kadangi tarptautinis standartas ISO 14001:1996 ir Europos standartas EN ISO 14001:1996 yra visiškai vienodi ir į juos įtrauktos tam tikrus Tarybos reglamento (EEB) Nr. 1836/93 reikalavimus atitinkančios aplinkos apsaugos vadybos sistemos ir audito charakteristikos;
kadangi šie standartai gali būti pripažinti tik šiuo sprendimu, jei tarptautiniame standarte ISO 14001:1996 ir Europos standarte EN ISO 14001:1996 bus išsamiai išdėstyti Reglamento (EEB) Nr. 1836/93 reikalavimai;
kadangi vartojant tarptautinio standarto ISO 14001:1996 arba Europos standarto EN ISO 14001:1996 specifikacijas ir su jomis susijusius nurodymus gali būti užtikrinta geresnė Reglamento (EEB) Nr. 1836/93 reikalavimų atitiktis;
kadangi akredituotas aplinkos apsaugos vertintojas ir toliau tikrins, ar laikomasi tų Tarybos reglamento (EEB) Nr. 1836/93 nuostatų, kurios nėra išsamiai išdėstytos tarptautiniame standarte ISO 14001:1996 ir Europos standarte EN ISO 14001:1996, o tikrindamas dokumentus akredituotas aplinkos apsaugos patikros vykdytojas pirmiausia turėtų patvirtinti, jog paisoma šio sprendimo priede nepaminėtų 3 straipsnio ir I priedo nuostatų;
kadangi Komisijos pripažinta sertifikavimo tvarka atliekamas sertifikavimas užtikrins, kad bus laikomasi Reglamento (EEB) Nr. 1836/93 II priedo A-G skirsnių reikalavimų;
kadangi šiame sprendime išdėstytos priemonės atitinka pagal Reglamento (EEB) Nr. 1836/93 19 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
Kad būtų įgyvendintas Reglamento (EEB) Nr. 1836/93 12 straipsnis, šiuo sprendimu Komisija pripažįsta, kad tarptautiniame standarte ISO 14001:1996 ir Europos standarte EN ISO 14001:1996, nustatančiuose aplinkos apsaugos vadybos sistemos charakteristikas, yra išdėstyti minėtą reglamentą atitinkantys reikalavimai, nurodyti šio sprendimo priede.
2 straipsnis
Šis sprendimas skirtas valstybėms narėms.
Priimta Briuselyje, 1997 m. balandžio 16 d.